Devuélveme la Voz. Locutors i programes
Des de 1931, any en què Radio Alcoy va naicer, fins a l'actualitat, per l'emissora han passat magnífics professionals de la radiodifusió, locutors i locutores que van mostrar el seu bon fer diari a través dels micròfons. Antonio Gisbert, José García, Teresita Pérez, Francisco Arjona, José García, Camilo Olcina, Mario Silvestre, Helena Orts, Rosa Orquín, Carmen Such, M.ª Pilar Coloma, els germans Torres, Antonio Doménech, José Montava, Lorenzo Rubio, Carmen Campoy, Francisco Esplugues, Mari Gallego o Tomás Gisbert, etc., són mostra d'açò, els quals van conduir un bon nombre de programes radiofònics, la majoria d'ells de producció pròpia.
La radio espectacle i les emissions infantils van entretenir als radiooients durant la llarga postguerra. "Alcoy canta”, “Ventanal artístico”, “Artistas noveles” o “Micrófono para todos”, eren programes de varietats on participaven artistes novells de la ciutat. Mentre que per "Radio chupete" van passar centenars de xiquets que cantaven, recitaven o tocaven instruments.
També cal recordar la radio-caritat, és a dir els programes destinats a recaptar fons amb finalitats benèfiques, a repartir joguets entre els xiquets necessitats o per a atendre les despeses d'una operació o les desgràcies que implicaven les catàstrofes naturals, també van ser habituals. “Mariola la Asunción” era un programa que va realitzar durant anys el sacerdot Cirilo Tormo, amb la finalitat de sufragar una casa de repòs per a xiquets. Els programes “Campaña de Navidad” organitzat per la Prefectura Local de Falange, la “Campaña de la simpatía” o la “Ayuda a Valencia”, amb motiu de la riuada que va inundar era ciutat, van servir per a recaptar fons amb destinació als més necessitats.
Els programes al servei de l'Església també van tenir gran protagonisme. Les vides de sants, el Domund, la vocació missionera i sacerdotal, la difusió de l'Evangeli, la Santa Missa, l'hora de l'Ángelus o l'Apostolat de l'Oració van ser espais habituals. Igual que les emissions que commemoraven les efemèrides més significatives del Règim o de la Falange, com el Dia de la Victòria, l'aniversari de la mort de José Antonio o la fundació de la Falange, etc.
Pels anys 60 "Boletín deportivo", emès per Mario Silvestre, era el programa esportiu estel·lar de la ràdio local. Aquest mateix locutor també realitzava "Desde la butaca", un programa d'informació cinematogràfica que era continuació de "Reflejos", que havia dirigit Antonio Doménech en la dècada anterior. En altre àmbit, els locutors José Montava i Carmen Campoy passaven revista al panorama teatral alcoià i espanyol en el programa “Proscenio, radio revista de teatro”.
A la fi d'aqueixa dècada l'emissora va emetre el primer programa de crítica política municipal. Es titulava "Nuestra ciudad" i els guions anaven signats sota el pseudònim de Casimiro.
"La entrevista del día" era un programa certament atrevit que va tenir el seu origen en 1973, els últims anys del franquisme. Durant la seua emissió, els locutors Francisco Esplugues, Mari Gallego o Lorenzo Rubio entrevistaven, en directe, a un personatge d'actualitat, amb el consegüent risc que açò comportava en aquella època.
Durant els anys 80 aqueixos mateixos locutors, a l'empara de les llibertats i de l'abundància de notícies que generava la nova situació política, parlaran obertament de política nacional i local i informaran de temes laborals i sindicals que fins ara eren tabú. Noticiario local”, “La entrevista del día”, “La ciudad paso a paso”, “Micrófono libre”, “Suya es la radio”, “Desayuno con...” van ser els programes més significatius del moment (algun d'ells se segueix emetent en l'actualitat), els quals van servir per a entrevistar a centenars de persones que en aquell moment eren actualitat o tenien responsabilitats de caràcter polític, empresarial, sindical, cultural, esportiu, etc., i els enregistraments del qual componen avui dia una font sonora documental de primera magnitud.
Ù¬tima actualitzacií¦¡í¿»else}Last update 11-Oct-2012 12:22:35